Kaapstadse fietsryer doodgery | Maroela Media
'n Fietsryer van Kaapstad is dood en 'n ander ernstig beseer nadat 'n voertuig hulle Dinsdag in Muizenberg raakgery het.
Die Cape Times het Woensdag berig die ongeluk het in Prince Georgeweg plaasgevind. "'n Man is op die toneel dood verklaar en 'n vrou is met ernstige beserings na 'n nabygeleë hospitaal geneem," het Keri Davids, 'n woordvoerder van nooddienste, gesê. Die oorsaak van die ongeluk word ondersoek.
Noel van Zyl, 'n lid van die Pedal Power Association, het fietsryers en motoriste versoek om verdraagsaam te wees en die padreëls te gehoorsaam. Hy het aan die koerant gesê meer bane vir fietsryers is in Kaapstad nodig.